|  |  |  |
| --- | --- | --- |
| ที่ มท ๐๘20.2/ว  |  | กรมส่งเสริมการปกครองท้องถิ่นถนนนครราชสีมา เขตดุสิต กทม. 10200 |

#  กุมภาพันธ์ 2565

เรื่อง เกณฑ์การประกวดการจัดการขยะมูลฝอยชุมชน “จังหวัดสะอาด” ประจำปี พ.ศ. 2565 รอบคัดเลือก

# เรียน ผู้ว่าราชการจังหวัด ทุกจังหวัด

อ้างถึง หนังสือกระทรวงมหาดไทย ด่วนที่สุด ที่ มท 0820.2/ว 1747 ลงวันที่ 25 มีนาคม 2564

สิ่งที่ส่งมาด้วย 1. แนวทางการจัดทำเอกสารหลักฐานประกอบการประกวดฯ จำนวน 1 ฉบับ

 2. เกณฑ์การประกวดฯ จำนวน 1 ชุด

 ตามที่ได้แจ้งให้จังหวัดดำเนินการขับเคลื่อนแผนปฏิบัติการจัดการขยะมูลฝอยชุมชน
“จังหวัดสะอาด” ประจำปี พ.ศ. 2564 โดยมีกรอบการดำเนินงานภายใต้แผนปฏิบัติการฯ จำนวน 3 ระยะ ได้แก่ ต้นทาง คือ การลดปริมาณขยะและการส่งเสริมการคัดแยกขยะที่ต้นทาง กลางทาง คือ การจัดทำระบบเก็บและขนอย่างมีประสิทธิภาพ และปลายทาง คือ ขยะมูลฝอยได้รับการกำจัดอย่างถูกต้องตามหลักวิชาการ โดยใช้หลักการ 3 ช: ใช้น้อย ใช้ซ้ำ และนำกลับมาใช้ใหม่ หรือ 3Rs : Reduce Reuse และ Recycle พร้อมทั้งกำหนดตัวชี้วัดเป้าประสงค์ตามแผนปฏิบัติการฯ เพื่อเป็นเครื่องมือในการติดตามและประเมินผลการปฏิบัติงานให้บังเกิดผลสัมฤทธิ์อย่างเป็นรูปธรรม ความละเอียดแจ้งแล้ว นั้น

กรมส่งเสริมการปกครองท้องถิ่นพิจารณาแล้ว เพื่อเป็นการติดตามและประเมินผลการจัดการ
ขยะมูลฝอยชุมชน “จังหวัดสะอาด” และสร้างขวัญกำลังใจให้แก่จังหวัดที่มีผลการจัดการขยะมูลฝอยชุมชน “จังหวัดสะอาด” ดีเด่น ประจำปี พ.ศ. 2565 ได้กำหนดจัดการประกวดการจัดการขยะมูลฝอยชุมชน “จังหวัดสะอาด” ประจำปี พ.ศ. 2565 ขณะนี้อยู่ระหว่างการกำหนดขั้นตอนและวิธีการในการประกวด
ให้สอดคล้องกับสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ในการนี้ เพื่อให้มีข้อมูลประกอบการพิจารณากำหนดขั้นตอน วิธีการ และหลักเกณฑ์อื่นให้สอดคล้องกับสถานการณ์ฯ ได้จัดทำเกณฑ์
 การประกวดการจัดการขยะมูลฝอยชุมชน “จังหวัดสะอาด” ประจำปี พ.ศ. 2565 รอบคัดเลือก โดยขอให้จังหวัดรวบรวมและจัดทำเอกสารผลการดำเนินงานการจัดการขยะมูลฝอยชุมชนในปีงบประมาณ พ.ศ. 2564 (ตั้งแต่เดือนตุลาคม 2563 – กันยายน 2564) นำเสนอคณะกรรมการจัดการสิ่งปฏิกูลและมูลฝอยจังหวัด
ให้ความเห็นชอบ แล้วจัดส่งเอกสารผลการดำเนินการที่ผ่านความเห็นชอบดังกล่าวให้กรมส่งเสริม

/ การปกครองท้องถิ่น...

-2-

การปกครองท้องถิ่น ภายในวันที่ 14 มีนาคม 2565 ทั้งนี้ กรมส่งเสริมการปกครองท้องถิ่นได้กำหนดจัด
การประชุมชี้แจงการจัดทำเอกสารผลการดำเนินงานดังกล่าว ในวันศุกร์ที่ 11 กุมภาพันธ์ 2565
เวลา 13.30 – 16.30 น. ผ่านระบบ Cisco Webex โดยใช้ Meeting ID: 0970 Password: 110265
จึงขอให้จังหวัดมอบหมายให้ท้องถิ่นจังหวัด ผู้อำนวยการกลุ่มงานส่งเสริมและพัฒนาท้องถิ่น และเจ้าหน้าที่ผู้รับผิดชอบเข้าร่วมประชุมฯ ตามกำหนดการข้างต้น รายละเอียดปรากฏตามสิ่งที่ส่งมาด้วย

 จึงเรียนมาเพื่อโปรดพิจารณา

ขอแสดงความนับถือ

(นายประยูร รัตนเสนีย์)

 อธิบดีกรมส่งเสริมการปกครองท้องถิ่น

กองสิ่งแวดล้อมท้องถิ่น

กลุ่มงานสิ่งแวดล้อม

โทร. ๐ ๒๒41 9000 ต่อ 2112

โทรสาร 0 2241 2066

ไปรษณีย์อิเล็กทรอนิกส์ saraban@dla.go.th

**แนวทางการจัดทำเอกสารหลักฐานประกอบการประกวด**

**การจัดการขยะมูลฝอยชุมชน “จังหวัดสะอาด” ประจำปี พ.ศ. 2565**

------------------------------------------------------------------------------------------------------

 การจัดทำเอกสารหลักฐานประกอบการประเมินการจัดการขยะมูลฝอยชุมชน “จังหวัดสะอาด” ประจำปี พ.ศ. 2565 ให้ดำเนินการ ดังนี้

 1. จังหวัดจัดทำเอกสารผลงานการจัดการขยะมูลฝอยชุมชนในพื้นที่ **ไม่จำกัดจำนวนหน้า** ขนาด A4 โดยมีปกหน้า คำนำ สารบัญ และเนื้อหารายละเอียดผลงาน โดยจะต้องมีข้อมูลพื้นฐานของจังหวัด เช่น จำนวนประชากรในพื้นที่ (ข้อมูลในปี พ.ศ. 2564) ปริมาณขยะที่เกิดขึ้นต่อวัน ปริมาณขยะตกค้างสะสมในสถานที่กำจัดขยะ เป็นต้น และข้อมูลที่สอดคล้องกับเกณฑ์การประกวดการจัดการขยะมูลฝอยชุมชน “จังหวัดสะอาด” ตามที่กรมส่งเสริมการปกครองท้องถิ่นกำหนดไว้ในเอกสารสิ่งที่ส่งมาด้วย 1 เพื่อเป็นหลักฐานประกอบการประเมินตนเองของจังหวัด

 2. การจัดทำเอกสารสรุปผลงานการจัดการขยะมูลฝอยชุมชน “จังหวัดสะอาด” ของจังหวัด ให้ใช้ข้อมูลการจัดการขยะมูลฝอยชุมชน **ตั้งแต่เดือนตุลาคม 2563 – กันยายน 2564** โดยสังเขป
พร้อมชี้ให้เห็นถึงผลสำเร็จของการดำเนินงานด้านการจัดการขยะมูลฝอยชุมชนในเชิงประจักษ์

 3. ภาพถ่ายกิจกรรม ข้อมูลทางสถิติ และข้อมูลการจัดการขยะมูลฝอยชุมชน “จังหวัดสะอาด” โดยสรุปเนื้อหาให้เห็นถึงจุดเด่นของจังหวัดในเชิงประจักษ์ ซึ่งสะท้อนให้เห็นถึงองค์ประกอบสำคัญของ
การประเมินผลการประกวดฯ ทั้งในด้านการจัดการ กิจกรรม และผลลัพธ์

 4. จัดลำดับขององค์ประกอบและเนื้อหาภายในรูปเล่มตามดุลยพินิจของจังหวัด
และ**สามารถแนบหลักฐานประกอบรูปเล่มเพิ่มเติม**ในรูปแบบสื่ออิเล็กทรอนิกส์บนแผ่น CD หรือ DVD
เพื่อประกอบการพิจารณาของคณะกรรมการประเมินการจัดการขยะมูลฝอยชุมชน “จังหวัดสะอาด” ได้

 5. จัดส่งเอกสารผลงานการจัดการขยะมูลฝอยชุมชนในพื้นที่ตามข้อ 1 และหลักฐานประกอบการประเมินการประกวดการบริหารจัดการขยะมูลฝอยชุมชน “จังหวัดสะอาด” (รูปเล่มฉบับสมบูรณ์) โดยผ่านทางอีเมล์ **dlawaste****0208@gmail.com**

----------------------------------------------------------------------------

**หมายเหตุ** 1. ให้จังหวัดจัดส่งทางไปรษณีย์เอกสารผลงานของจังหวัดในแบบรูปเล่ม จำนวน 3 ชุด
 ตามที่อยู่ดังต่อไปนี้ “กองสิ่งแวดล้อมท้องถิ่น กรมส่งเสริมการปกครองท้องถิ่น
 ถนนนครราชสีมา เขตดุสิต กรุงเทพมหานคร 10300”
 2. ให้จังหวัดจัดส่งไฟล์เอกสารทางอีเมล์ภายในวันที่ 14 มีนาคม 2565